בס"ד , טבת תשפ"ד , פרשת ויגש .

לבניי היקרים מאוד ולהוריהם

שלום רב.

**לאחר חופשת החנוכה , וחשיבות החודשים הקרובים** . ב"ה חזרנו בריאים ושלמים לאחר חופשת החנוכה. אמנם, אנו עדיין עומדים בתקופת מלחמה קשה, מתבשרים לצערי מידי יום על חיילים רבים שחרפו נפשם במלחמה, על פצועים רבים ועל החטופים. האזעקות ממשיכות להישמע בארץ בכלל וגם באזור המרכז ובישיבה, ואנו עושים ככל יכולתינו ששיגרת הלימודים, הערכים, החינוך והנושאים התורניים ימשיכו בעוצמה רבה בישיבה. כולנו צריכים לזכור שאנו בתחילת מסע של 4 חודשים עד לחופשת הפסח , **וזוהי בעצם התקופה המשמעותית ביותר במהלך השנה**. אני מבקש מההורים לשוחח עם הבנים על חשיבות התקופה, וע"כ שכל בני הישיבה חייבים לסיים את המחצית הראשונה בצורה המיטבית ביותר . עומדים אנו גם לפני אסיפות הורים חשובות מאוד , ואני מצפה שכל ההורים לשמוע על מצב הבן בתקופה מורכבת זו , בתחומים השונים – הרוחניים, הלימודיים, הערכיים ועוד

**מבצע חרבות ברזל**. חודשיים וחצי של לחימה עברו – 76 ימים . היום בצהרים נורו עשרות טילים לעבר אזור המרכז. ב"ה , בני הישיבה נכנסו למרחבים המוגנים תוך דקה. רסיסים נפלו באזור המרכז וגם בעיר גבעת שמואל. כנראה שצפויים לנו עוד ימי לחימה ממושכים עד למיגור מכונת הרשע שצמחה ברצועת עזה. 27 רמי"ם ומורים מהישיבה נלחמים ברצועת עזה ובצפון . הר"מים והמורים המגויסים הם לוחמי חי"ר, שריון, תותחנים, רבנות, איתור חללים ונעדרים, מערך רפואי מבצעי בחיל אויר ולוגיסטיקה.

**אנחנו מצדיעים לכולם על גבורתם ומסירות נפשם. אנשים יקרים אלה- לוחמי מילואים ותיקים, הם עמוד אש של מסירות, הקרבה ואמונה לפני המחנה ולפני ציבור התלמידים. שנזכה לשובם המהיר בבריאות שלמה ובלב שמח לאחר שישוב השלום לשכון בארצנו.**

**שיחות חיזוק ועידוד בישיבה לבני ט'-י"ב .**אנחנו ב"ה ממשיכים לחזק ולעודד את הבנים בשיחות יומיות שלי , ופעמיים בשבוע עם רבנים מישיבות ההסדר והמכינות. ביום שני האחרון התקיימה שיחתו של הרב טל שאוליאן  ראש ישיבת ההסדר בחולון , וביום רביעי התקיימה שיחתו של הרב חיים ברוך , ראש ישיבת ההסדר בברוכין. השיחות עסקו במשמעויות של המלחמה, בלקח ומסרים ממאורעות תנכיים למאורעות ולימים העוברים עלינו בעת הזאת. הבנים יצאו מהשיחות מלאים באנרגיות טובות. **ביום שני הקרוב נארח אדם משירות הביטחון הכללי שידבר עם הבנים על יסודות ומרכיבי הטרור הפלשתיני .**

**לקראת עשרה בטבת בישיבה .** כידוע להורים ולבנים, הישיבה פועלת בנושא השואה בכל השנים בעוצמה רבה. כל התלמידים החל מכיתות ח' עד כיתות י"ב , יוצאים כל השנים, וכמובן גם השנה , למכוני שואה מגוונים. כל בית עדות מעביר תכנים ייחודיים , ותלמידינו במהלך של 5 שנים שומעים על השואה , ומתוודים לשואה הנוראה במגוון נושאים. השנה כיתות ח' יצאו לבית העדות בניר גלים ליום גדוש בפעילויות בנושא השואה, בני ט' – י' יצאו למכון השואה "שם עולם" בכפר הרוא"ה, בני י"א היו המכון השואה במשואה, ובני י"ב היו ביד ושם. אני רואה חשיבות רבה בכך שההורים ישוחחו עם הבנים השבת בתובנות מסיורים חשובים אלו.

**הבנים אמרו לי היום –** "הישיבה השקיעה מאוד בפעילויות שיתקיימו השבוע לכל המחזורים. כמובן שבני ז' היו בשיח איתי ונוסיף ע"כ פעילות בשבוע הבא.

התלמידים שהיו בכפר הרוא"ה (זכיתי להיות עם בני ט') שמעו שיחות והרצאות, ראו סרטונים וחזו במוצגים שונים . הבנים שמעו על עולמם של ילדים בשואה- על כוחות נפש שפרצו, קשיים וגילויי תושייה של ילדים. כמו"כ הבנים למדו על מסירות נפשם של יהודים וקהילות לקיים את המצוות בתנאים קשים ביותר. על חירוף נפש ודילמות הלכתיות במצבי קיצון. ראינו מוצגים מהתופת- ספר תורה שרוף מהגטו, סכין שנעשה בו שימוש לברית מילה, סידורים שנכתבו מהזיכרון, תפילות מיוחדות שחוברו וציורים המתארים את חיי היהודים לפני השואה ובמהלכה .

**ועתה לפרשת השבוע – פרשת ויגש.**

**הפעם נעסוק בשאלה - את מי שמים במרכז החיים : את הצרכים שלי- אני במרכז, או ה' יתב' במרכז ??? שאני עומד כרגע במשחק כדורסל ומישהו מהחברים מארגן תפילת ערבית בצד המגרש- מה לעשות ? האם להסתכל על ההנאה האישית שלי ואמשיך לשחק , או עכשיו כשאני חושש שלא יהיה לי מניין לאחר המשחק אני צריך לשים את ה' במרכז , לעזוב את המשחק וללכת להתפלל , מה עושים ??**

**נראה שמפרשת השבוע ניתן ללמוד מסר חשוב בנושא זה.**

**אתייחס לא רק לפרשה אלא גם ליום עשרה בטבת שיחול אי"ה מחר , יום שישי.**

**"זמן קריאת שמע היה....."**

באחד מרגעי השיא של הפרשה מתואר המפגש בין יוסף ליעקב. לאחר 22 שנה של פרידה של אב לבן אהוב , שנים של בכי וגעגועים , עומדים יעקב – האבא ובנו – יוסף להיפגש. הבן – יוסף , שמשמש כמושל בכל ארץ מצרים מתכונן לקראת המפגש, וברור לנו שגם יעקב הזקן מתכונן לפגישה עם בנו האהוב. התורה מקמצת במילים ומגישה לנו את סיפור המפגש בפסוק אחד .

**וַיֶּאְסֹר יוֹסֵף מֶרְכַּבְתּוֹ וַיַּעַל לִקְרַאת יִשְׂרָאֵל אָבִיו גֹּשְׁנָה וַיֵּרָא אֵלָיו וַיִּפֹּל עַל צַוָּארָיו וַיֵּבְךְּ עַל צַוָּארָיו עוֹד**:(בראשית פרק מו כ"ט).

יוסף פעיל מאוד בפסוק , והפסוק מציין במיוחד שיוסף בוכה על צוואר אביו. אך אם נשים לב, הפסוק כתוב בלשון יחיד "**ויבך** על צוואריו", מה עם הבכי של יעקב , הרי גם הוא נרגש לקראת פגישה לאחר 22 שנה, וכי הוא אדיש ?? אומר רש"י בשם רבותינו : **"שהיה קורא את שמע" .** כמה מוזר המדרש הזה , יוסף מתנפל בהתרגשות על אביו האוהב ואבא קורא את קריאת שמע . **וקשה**: וכי זה הזמן לקרא את קריאת שמע ? מה יקרה אם יעקב יקרא את קריאת שמע עוד 10 דקות ???

כדי לתרץ וללמוד לקח חינוכי ממדרש זה , ברצוני להזכיר עוד בנושא קריאת שמע את הגמרא במסכת ברכות.

**תלמוד בבלי מסכת ברכות דף סא עמוד ב**

**בשעה שהוציאו את רבי עקיבא להריגה זמן קריאת שמע היה, והיו סורקים את בשרו במסרקות של ברזל, והיה מקבל עליו עול מלכות שמים. אמרו לו תלמידיו: רבינו, עד כאן? אמר להם: כל ימי הייתי מצטער על פסוק זה בכל נפשך - אפילו נוטל את נשמתך, אמרתי: מתי יבא לידי ואקיימנו, ועכשיו שבא לידי לא אקיימנו? היה מאריך באחד עד שיצתה נשמתו באחד. יצתה בת קול ואמרה: אשריך רבי עקיבא שיצאה נשמתך באחד......**

הגמרא לא מספרת סתם שהזמן היה "זמן קריאת שמע", כנראה שהגמרא רוצה לומר לנו מסר חשוב מאוד, כי אחרת לא משנה מתי הוציאו את ר' עקיבא להריגה, מה זה משנה אם הוציאו אותו בצהריים או בערב או בכל זמן אחר ?? על פי ההלכה כל יהודי צריך לעמוד פעמיים ביום , בוקר וערב, ולומר – "שמע ישראל ה' אלוקינו ה' אחד", ומשמעות אמירה זו , שכל אחד מאיתנו מקבל על עצמו עול מלכות שמים.

רבי עקיבא מוצא להורג ע"י הרומאים **בזמן** קריאת שמע, בשעה שהוא אמור לקבל ע"ע עול מלכות שמים . ר' עקיבא נמצא ברגע זה בצומת דרכים. מצד אחד הוא סובל ייסורים נוראיים שהרי סורקים את בשרו במסרקות של ברזל , ובשעה כזו הוא אמור לצעוק ולדאוג לייסוריו , לצעוק לרומאים די.....תפסיקו......אין לי כוח ליותר ייסורים, או לצעוק לה' יתב' – "זו תורה וזו שכרה"?

מאידך – הוא נמצא ברגע שהוא צריך לקבל ע"ע עול מלכות שמים , הסתכלות כלפי החיוב שלו לה' יתב' ולקרוא את הפסוק "שמע ישראל", ולא להסתכל על ייסוריו האישיים .

**מה ר' עקיבא עושה???**

רבי עקיבא מחליט ברגע זה לקרוא את קריאת שמע . ר' עקיבא רוצה ללמד אותנו, שגם בשיא הפרטיות של האדם, בשעה שהוא סובל קשה מאוד באופן פרטי, גם אז יש מציאות גדולה הרבה יותר מעליך ומעבר לזמן שלך, גם בשעות הפרטיות של האדם , צריך האדם להסתכל על מה שמעלי – ה' יתב', ולבחור כרגע ולומר את קריאת שמע.

בשעה שיעקב אמור לחבק ולנשק את יוסף ולספק את רצונו האישי, בא המדרש ומגלה לנו שיעקב ברגע המפגש מסתכל במבט כללי ולא פרטי, ואז הוא בוחר לומר את קריאת שמע.

ביום שלישי הקרוב מציין עם ישראל את יום עשרה בטבת, אליו קשרנו בדור האחרון את אמירת הקדיש הכללי לזכר רבבות הרוגי השואה באירופה שיום פטירתם לא נודע. הרבה סיפורי קידוש - ה' מסופרים על רבבות יהודים שהלכו לתאי הגזים באומרם את הפסוק "שמע ישראל". אלו יהודים קדושים שקידשו את ה' גם ברגע האחרון בחייהם.

אולם ישנם סיפורים רבים מאוד שמספרים על **חיי שמע ישראל –** אנשים ששמרו על נר חנוכה בשואה ללא חנוכיות וללא אמצעים נוספים להדלקת הנרות , על שמירת ליל הסדר ופסח בשואה למרות שלא היה מה לאכול, ועוד כהנה וכהנה סיפורים. רבבות האנשים הקדושים התנהלו כבניו של יעקב ורבי עקיבא והבינו שלא צריך להסתכל על החיים הפרטיים שלי כל הזמן – לא "אני" במרכז , אלא ה' יתב' במרכז גם בשעות הקשות ביותר ובזמנים האישיים לי ביותר.

**הרבה פעמים במשך החיים אנו עומדים בצומת זו – עכשיו אני או עכשיו ה' יתב' ? הלוואי וכולנו נדע לחיות את חיינו מתוך הסתכלות זו, ועל ידי כך נגדל ונקדש את שמו של ה' יתב' בעולם בכל רגע ורגע ובכל מעשה שלנו.**

**ולגבי התקופה שבה אנחנו נמצאים.**

אנו חייבים במיוחד בתקופה זו לראות את ה' יתב' במרכז חיינו. אין ספק שכל התקופה הזו, היא בעצם מהלך רוחני עצום, שבה ה' קורה לנו לשים אותו במרכז חיינו. התפילות , לימוד התורה, החסדים העצומים שכולנו עושים בימים אלו, האחדות העצומה, יכולים בע"ה להביא לידי סיום המערכה הקשה שנכפתה עלינו. בע"ה אנחנו בדרך לניצחון עצום על כוחות הרשע, אבל רק בעזרתו יתברך נוכל לנצח, רק אם נשים את ה' יתברך במרכז חיינו ננצח בעוצמות אדירות.

**הודעות להורים .**

1. **שבוע ישיבות לבני י"ב .**

בני כיתות י"ב יצאו השבוע לשבוע ישיבות ומכינות. הרמי"ם שוחחו עם הבנים שיחות אישיות והמליצו לכל בן לאן כדאי שילך לבדוק ישיבה או מכינה לקראת השנה הבאה.

הבנים יצאו אי"ה ביום שלישי הקרוב י"ד טבת עד שבת פרשת ויחי .

בהצלחה רבה לבנים.

1. **יום ספורט – כיתות ט'.**

בני כיתות ט' יצאו השבוע, ביום שלישי י"ד טבת ליום ספורט בספורטק ליד הישיבה.

1. **אסיפות הורים פרטניות בישיבה.**

הורי כיתות ז' – ח' – ט' – אסיפות ההורים יתקיימו אי"ה ביום שלישי כ"א טבת 2/12 החל מהשעה 18.00 . הרמי"ם ישלחו גוגל דוקס שכל הורה יירשם בשעה שנוחה לו.

בכיתות שהרמי"ם מגוייסים – ההורים יגיעו למורים המקצועיים .

הורי כיתות י' – י"א – י"ב – אסיפות ההורים יתקיימו אי"ה ביום שלישי כ"ח טבת 9/1 החל מהשעה 18.00 . הרמי"ם ישלחו גוגל דוקס שכל הורה יירשם בשעה שנוחה לו.

בכיתות שהרמי"ם מגוייסים – ההורים יגיעו למורים המקצועיים .